पाएं अपने शहर की ताज़ा ख़बरें और फ्री ई-पेपरडाउनलोड करें
RJD सुप्रीमो लालू प्रसाद यादव रविवार 9 मई की दोपहर 2 बजे अपने विधायकों को वर्चुअल मीटिंग के जरिए संबोधित करने वाले हैं। इस तरह वह लगभग साढ़े तीन साल बाद पहली बार किसी राजनीतिक मीटिंग में भाग लेंगे। विधायकों के साथ बात करेंगे तो वह राजनीतिक बैठक ही मानी जाएगी। वह फिलहाल झारखंड हाईकोर्ट से जमानत पर बाहर आए हैं। अब भास्कर को जानकारी मिली है कि रविवार की वर्चुअल मीटिंग किसी भी समय स्थगित की जा सकती है। वजह कि CBI इस मीटिंग को लेकर कोर्ट जा सकती है।
लालू यादव दिल्ली से दिखाएंगे दिलेरी, RJD विधायकों के साथ करेंगे वर्चुअल मीटिंग
कोर्ट में CBI दे सकती है यह दलीलें
कोर्ट में CBI यह तर्क रख सकती है कि लालू प्रसाद के वकील उनके बेहद खराब स्वास्थ्य का हवाला देते रहे। कोर्ट ने आधी सजा काटने पर उन्हें जमानत दी है। लेकिन लालू प्रसाद की तबियत सच में उतनी खराब नहीं है, जितनी बतायी जाती रही। वजह कि वे अब वर्चुअल मीटिंग में राजनीतिक कार्यकर्ताओं से बात करने जा रहे हैं।
वर्चुअल मीटिंग से दिक्कत क्या है
दरअसल, 9 मई को नेता प्रतिपक्ष तेजस्वी यादव RJD विधायकों के साथ ही उन उम्मीदवारों से भी बात करेंगे जो विधानसभा चुनाव हार गए हैं। उसी मीटिंग में लालू प्रसाद भी वर्चुअली जुडे़ंगे। लालू जब वर्चुअल मीटिंग में हिस्सा लेंगे तो जाहिर तौर पर केंद्र सरकार और बिहार सरकार को घेरेंगे। हालांकि वे सोशल मीडिया पर एक्टिव हैं, लेकिन वर्चुअल मीटिंग में जब कार्यकर्ताओं के सामने होंगे, तो उसका असर कुछ अलग होगा। कोरोना के इलाज की व्यवस्था के सवाल पर नीतीश सरकार की लगातार हाईकोर्ट में भद पिट रही है। लालू प्रसाद ने भी वर्चुअली आकर बोलना शुरू किया तो सिरदर्दी और बढ़ेगी।
सुशील मोदी ने भी दी है नसीहत
लालू के विरोधी भाजपा नेता सुशील मोदी ने कहा है कि उन्हें जमानत पर छोड़ने के लिए कई दलीलें दी गई थीं, लेकिन अब वो अपना राजनीतिक कार्यक्रम घोषित कर रहे हैं। अब पार्टी उनकी बीमारियों को भुला चुकी है। लालू प्रसाद को पहले अपने स्वास्थ्य और कोरोना लहर से परेशान जनता की चिंता करनी चाहिए। राजद प्रमुख सुनिश्चित करें कि पार्टी अनाप-शनाप बयानबाजी बंद कर पीड़ितों के रचनात्मक सहयोग में लगे। बिहार के लोग सुरक्षित बचेंगे, तो वे बहुत राजनीति कर लेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn